Յուն Սոկ Յոլինի ձերբակալություն

2025 թվականի հունվարի 3-ին, Հարավային Կորեայի իշխանությունները փորձեցին ձերբակալել Հարավային Կորեայի նախագահ Յուն Սոկ Յոլին:  Յունի նստավայրում մոտ վեց ժամ տևած դիմակայությունից հետո CIO-ն դադարեցրեց իր գործողությունները: Գործողությունը ձախողվեց հիմնականում Նախագահական անվտանգության ծառայության դիմադրության և Յունի  փաստաբանների կողմից ներկայացված իրավական առարկությունների պատճառով: Ձերբակալման հրամանագիրն ու գրոհը դարձան երկրի պատմության մեջ առաջին նախագահի ձերբակալման դեպքը։ 2024 թվականի դեկտեմբերի 14-ից իրեն հասցված մեղադրանքներից հետո Յունը փակվել էր իր պաշտոնական նախագահական նստավայրում: Ձերբակալման հրամանագիրը, որը տրվել էր 2024 թվականի դեկտեմբերի 31-ին Սեուլի Արևմտյան շրջանային դատարանի կողմից, կապված էր 2024 թվականի դեկտեմբերի 3-ին Յունի ռազմական դրության հայտարարության հետ, ինչպես նաև Բարձրաստիճան պաշտոնյաների կոռուպցիայի քննության գրասենյակի  (CIO) երեք կանչերին չներկայանալու հետ: Հունվարի 15-ին, իր նստավայր ներթափանցումից հետո, Յունն ինքնակամ հանձնվեց CIO-ին։

## Նախապատմություն
2024 թվականի դեկտեմբերի 3-ին, Կորեայի ստանդարտ ժամանակով (KST) 22:27-ին, Հարավային Կորեայի նախագահ Յուն Սոկ Յոլը հեռուստատեսային ուղերձի ընթացքում ռազմական դրություն հայտարարեց: Իր հայտարարության մեջ Յունը մեղադրեց Ազգային ժողովում մեծամասնություն կազմող Դեմոկրատական ​​կուսակցությանը (DPK) «պետության դեմ ուղղված գործողություններ» իրականացնելու, «հյուսիսկորեացի կոմունիստների» հետ համագործակցելու և «օրենսդրական դիկտատուրա» ստեղծելու մեջ: Հրամանը արգելում էր քաղաքական գործունեությունը, Ազգային ժողովի և տեղական օրենսդիր մարմինների նիստերը, ինչպես նաև կասեցնում էր ազատ մամուլի գործունեությունը: Բացի այդ, հաղորդվում է, որ Յունը հրամայել է ձերբակալել մի շարք քաղաքական հակառակորդների, այդ թվում՝ DPK-ի և իր սեփական Ժողովրդական իշխանության կուսակցության (PPP) ղեկավարներին։

Ռազմական և ոստիկանական ուժերը փորձել են կանխել օրենսդիրների մուտքը Ազգային ժողովի նիստերի դահլիճ, ինչը հանգեցրել է անվտանգության ուժերի, ցուցարարների և օրենսդիրների օգնականների միջև բախումների: Պալատում ներկա գտնվող բոլոր 190 օրենսդիրները միաձայն քվեարկել են ռազմական դրությունը դադարեցնելու օգտին, ինչի արդյունքում Յունը ստիպված է եղել ռազմական դրությունը դադարեցնել դեկտեմբերի 4-ին ժամը 04:00-ի սահմաններում։

Արդյունքում, 2024 թվականի դեկտեմբերի 14-ին Յունը մեղադրանքի ենթարկվեց Ազգային ժողովի կողմից և հեռացվեց պաշտոնից՝ մինչ Սահմանադրական դատարանի վերջնական որոշումը, որը պետք է հաստատեր նրա պաշտոնանկությունը: Վարչապետ Հան Դուկ Սուն կարճ ժամանակով ստանձնեց  նախագահի պաշտոնակատարի դերը: Նա նույնպես մեղադրվեց դեկտեմբերի 27-ին, ինչի արդյունքում նախագահի պաշտոնակատար դարձավ Ֆինանսների նախարար և փոխվարչապետ Չոյ Սանգ Մոկը։

## Հետաքննություն և ձերբակալության հրաման
2024 թվականի դեկտեմբերի 11-ին քննիչների կողմից ներկայացված խուզարկման հրամանով ոստիկանությունը խուզարկեց Կորեայի Հանրապետության նախագահի գրասենյակը։ Այնուամենայնիվ, Նախագահական անվտանգության ծառայությունը հրաժարվեց համագործակցել, ինչի արդյունքում Յունի գրասենյակից ներկայացվեց միայն «շատ սահմանափակ» քանակությամբ փաստաթղթեր և նյութեր։ Խուզարկություններ իրականացվեցին նաև Պաշտպանության հակահետախուզական հրամանատարությունում, Բանակի հատուկ գործողությունների հրամանատարությունում, Սեուլի Մետրոպոլիտեն ոստիկանական գործակալությունում, Ազգային ոստիկանության գործակալությունում և Ազգային ժողովի անվտանգության ծառայությունում։ Նույն օրը, նախկին պաշտպանության նախարար Կիմ Յոնգ Հյոնը փորձեց ինքնասպանություն գործել կալանավայրում։

2024 թվականի դեկտեմբերի 12-ին ոստիկանությունը խուզարկեց նախագահական նստավայրի հարևանությամբ գտնվող գլխավոր շտաբները, ինչպես նաև Մայրաքաղաքային պաշտպանության հրամանատարության շտաբը։ Դեկտեմբերի 13-ին ոստիկանությունը խուզարկեց Կյոնգգի Նամբու նահանգային ոստիկանության շտաբը՝ հետաքննելու այդ ստորաբաժանման դերը ռազմական դրության ժամանակ: Կյոնգգի Նամբու նահանգային ոստիկանությունը ռազմական դրություն հայտարարելուց հետո ոստիկանական ուժեր էր ուղարկել ԿԸՀ։

2024 թվականի դեկտեմբերի 14-ին մեղադրվելուց հետո Յունը փակվեց իր նախագահական նստավայրում՝ Հաննամ-դոնգում, Յոնգսանում, Սեուլի կենտրոնում։ Դեկտեմբերի 27-ին Ազգային ժողովը 191 կողմ, 71 դեմ ձայներով որոշեց ստեղծել հատուկ հանձնաժողով՝ Յունի դեմ ապստամբության մեղադրանքների քննության համար, որի լիազորությունները կպահպանվեն մինչև 2025 թվականի փետրվարի 13-ը: Հանձնաժողովը պաշտոնապես բացվեց դեկտեմբերի 31-ին և բաղկացած էր 18 օրենսդիրից, որոնցից 10-ը ընդդիմադիր, 7-ը PPP օրենսդիր և մեկը անկախ օրենսդիր։

Յուն Սոկ Յոլը երեք անգամ հրավիրվեց Բարձրաստիճան պաշտոնյաների կոռուպցիայի քննության գրասենյակ (CIO) հարցաքննության՝ 2024 թվականի դեկտեմբերի 18-ին, դեկտեմբերի 25-ին և դեկտեմբերի 29-ին՝ ռազմական դրության հայտարարության վերաբերյալ։ Նա անտեսեց բոլոր երեք կանչերը։ Ի պատասխան՝ դեկտեմբերի 30-ին, CIO-ն ձերբակալության հրաման ներկայացրեց Սեուլի Արևմտյան շրջանային դատարան։ Հրամանը դատարանի կողմից հաստատվեց հաջորդ օրը։ Ձերբակալության հրամանագիրը, որը գործում էր յոթ օր՝ մինչև 2025 թվականի հունվարի 6-ը, թույլ էր տալիս քննիչներին բազմակի փորձեր ձեռնարկել Յունին ձերբակալելու համար, եթե սկզբնական փորձերը անհաջող լինեին։ Եթե նա ձերբակալվեր, հակակոռուպցիոն գործակալությունը կունենար 48 ժամ՝ պաշտոնական ձերբակալության հրաման ներկայացնելու համար, հակառակ դեպքում ստիպված կլիներ նրան ազատ արձակել։ Յունի իրավաբանական թիմը հայտարարեց, որ մտադիր է դիմել իրավական միջոցների՝ ձերբակալության հրամանի կատարումը «անօրինական և անվավեր» որակելով և պնդելով, որ CIO-ն չունի հրամանը ներկայացնելու լիազորություն։

### Յունի ձերբակալության հրամանի վերաբերյալ արձագանքները
Ձերբակալության գործողության ընթացքում Դեմոկրատական ​​կուսակցության խմբակցության ղեկավար Պակ Չան Դեն հայտարարեց, որ Յունը «...պետք է պատասխան տա իր՝ պատերազմ սկսելու հանցագործության համար>>  "ջարդեք դուռը կացինով" և "հանեք նրան, նույնիսկ կրակեք անհրաժեշտության դեպքում"»։ Նա կոչ արեց Ժողովրդական իշխանության կուսակցությանը (PPP) դադարեցնել պաշտպանել այն անձին, ով «ոչնչացրել է սահմանադրական կարգը և ժողովրդավարությունը»՝ զգուշացնելով, որ նրան պաշտպանողները նույնպես «կբախվեն ժողովրդի դատավճռին»։

Առաջին անհաջող խուզարկությունից հետո Պակը Յունին անվանեց «ապստամբության առաջնորդ» և նրա ձերբակալությունը նկարագրեց որպես Հարավային Կորեայի «ամենահրատապ խնդիր», որի լուծումը կկանխի ռազմական դրության ճգնաժամի տնտեսական և քաղաքական հետևանքների հետագա խորացումը։ Նա պահանջեց անհապաղ ձերբակալել բոլոր այն անձանց, ովքեր խոչընդոտել են խուզարկությանը և հետագայում կարող են խանգարել Յունի ձերբակալությանը՝ նրանց անվանելով «ապստամբության մեղսակիցներ»։

### Յունի ձերբակալության հրամանի հրապարակումից հետո արձագանքներ
2024 թվականի դեկտեմբերի 31-ին Յուն Սոկ Յոլի ձերբակալության հրամանի հրապարակումից և նրա աջակիցներին ուղղված ուղերձներից հետո հազարավոր ցուցարարներ հավաքվեցին Հանգանգջին կայարանի մոտ՝ աջակցելու Յունին՝ -3&nbsp;°C (27&nbsp;°F) ջերմաստիճանի պայմաններում։ Նրանք հավատում էին Յունի անմեղությանը և պնդում էին ընտրական խարդախության մասին՝ կապված նախորդ ապրիլի ընդհանուր ընտրությունների հետ։ Աջակիցները ցուցարարների տարածքում տեղադրեցին թեյի և խորտիկների կետեր։ Բազմաթիվ Յունի աջակիցներ ցույցերի ժամանակ ծածանում էին ԱՄՆ-ի և Հարավային Կորեայի դրոշները և վանկարկում էին «Մենք կպաշտպանենք նախագահ Յուն Սոկ Յոլին» և «Անվավեր ճանաչեք մեղադրանքները» կարգախոսները։

Այս ժամանակահատվածում Յունը շարունակում էր կապ պահպանել իր աջակիցների հետ՝ հրապարակային հայտարարությունների միջոցով և YouTube ուղիղ հեռարձակումներով հետևելով նրանց ցույցերին։ Մի շարք ցուցարարներ 2025 թվականի հունվարի 2-ից 3-ի գիշերը անցկացրին փողոցում աղոթքներ կազմակերպելով հիմնական ցույցերի մեկնարկից առաջ։

2025 թվականի հունվարի 1-ին Յունը հայտարարություն տարածեց իր աջակիցների համար՝ պնդելով. «Կորեայի Հանրապետությունը ներկայումս վտանգի մեջ է՝ ներքին և արտաքին ուժերի կողմից, որոնք սպառնում են նրա ինքնիշխանությանը», և խոստացավ «մինչև վերջ պայքարել ձեր կողքին՝ այս երկիրը պաշտպանելու համար»։ Ընդդիմության օրենսդիրները քննադատեցին այս ուղերձը՝ այն համարելով սադրիչ։ Դեմոկրատական կուսակցության խոսնակ Ջո Սեունգ-Լեն, Յունին անվանեց «խաբկանքների մեջ գտնվող» և մեղադրեց նրան բախումներ հրահրելու փորձերի մեջ։

Հունվարի 3-ի ժամը 9:30-ի դրությամբ ոստիկանության ոչ պաշտոնական գնահատականներով, հավաքի մասնակիցների թիվը կազմում էր մոտ 1,200 մարդ։ Իրավապահները տեղակայել էին մոտ 2,700 ոստիկան, 135 ոստիկանական ավտոբուս և մի քանի հատուկ ստորաբաժանումներ՝ կանխելու Յունի և նրա ընդդիմադիրների կողմնակիցների միջև հնարավոր բախումները, որոնք տեղի էին ունեցել նախորդ օրը։

Բախումներ տեղի ունեցան նախագահի նստավայրի մոտ, որտեղ Յունի որոշ աջակիցներ ֆիզիկապես խոչընդոտեցին մուտքը։ Յունի դեմ բողոքող 46-ամյա ցուցարար Բե Հունը հաղորդեց, որ «ցույցերի մասնակիցները բազմիցս ենթարկվել են հարվածների և հարձակումների նրանց կողմից, ովքեր ծածանում էին ազգային դրոշները»։ Մի քանի Յունի աջակիցներ պառկել էին նախագահի նստավայր տանող ճանապարհին, սակայն ոստիկանները նրանց հեռացրել են։ Ցույցերի ընթացքում որոշ ցուցարարներ հարվածում էին մեծ թմբուկներին և վանկարկում կարգախոսներ, ինչպիսիք էին՝ «Ձերբակալեք Հասարակական դատախազության գրասենյակը», «Մենք հաղթեցինք», «Կանգուն մնա, Յուն Սոկ Յոլ», և «Կանգուն մնա, Նախագահական անվտանգության ծառայություն»։

Դեմոկրատական կուսակցության խմբակցության ղեկավար Պակ Չան Դեն մեղադրեց Յունին՝ հայտարարելով, որ նա «մեկ ամիս շարունակ նախագահի նստավայրում դիտել է ծայրահեղ աջակողմյան YouTube տեսանյութեր և հրահրել ծայրահեղ աջ ուժերի»։

## Առաջին ձերբակալության փորձ
Հունվարի 3-ի վաղ առավոտյան բարձր պաշտոնյաների կոռուպցիայի հետաքննության գրասենյակի (CIO) քննիչները, ոստիկանության ուժերի ուղեկցությամբ, մտան Յուն Սոկ Յոլի նախագահական նստավայր՝ ձերբակալության հրամանը կատարելու համար։ Ձերբակալման խմբում ընդգրկված էին մոտ 150 անձինք։ Նրանցից 30-ը դատախազներ էին, իսկ 120-ը՝ հատուկ ոստիկանության ստորաբաժանումից։ Այս խմբից 80 անձինք (30 դատախազ և 50 ոստիկան) մուտք գործեցին նստավայրի տարածք։ Մնացած 70 ոստիկանները մնացին դրսում՝ պատրաստ սպասման, հետագայում միացան նաև լրացուցիչ ուժեր։ Գործողությունից առաջ Հաննամ-դոնգ թաղամասում տեղադրվել էին բազում պատնեշներ և սահմանափակվել էին տրանսպորտային միջոցների տեղաշարժերը։

Գործողությունը սկսվեց տեղական ժամանակով առավոտյան 7:00-ին։ Քննիչները կոտրեցին նախնական անվտանգության պատնեշները, սակայն կանգնեցվեցին նստավայրի մուտքի մոտ նախագահական անվտանգության ծառայության ղեկավար Պակ Ջոնգ Ջունի կողմից։ Նա մերժեց նրանց մուտքը։ Նախագահական անվտանգության ծառայությունը մեւտքի արգելքը հիմնավորելու համար վկայակոչեց Կորեայի քրեական դատավարության մասին օրենքի երկու հոդվածներ, որոնք պաշտպանում են պաշտոնական գաղտնիքները։

CIO-ի ղեկավար Օ Դոնգ-Ունը զգուշացրեց, որ Յունի ձերբակալությունը խոչընդոտելու ցանկացած փորձ կարող է հանգեցնել լրացուցիչ մեղադրանքների։ Դեմոկրատական կուսակցության խմբակցության ղեկավար Պակ Չան Դեն հայտարարեց, որ ձերբակալությունը խոչընդոտելու ցանկացած փորձ կհամարվի ապստամբության և պարտականությունների խոչընդոտման մեղսակցություն։

Ժամը 8:02-ին արձանագրվեց, որ երկու փամփուշտակայուն մեքենաներ, որոնք նախատեսված էին միայն Յունի և առաջին տիկնոջ օգտագործման համար, դուրս են եկել նստավայրից։ Ավելի ուշ ենթադրվեց, որ Յունը լքել է նստավայրը այս մեքենաներով։

Ժամը 9:54-ին Yonhap-ը հաղորդեց, որ դատախազները հաղթահարել են նստավայրի մուտքը պահող ռազմական ստորաբաժանումների պատնեշը։ Նրանց թվում էր նաև55-րդ անվտանգության բրիգադը, որը պահպանում էր պաշտպանության երկրորդ գիծը։ Պաշտպանության հրամանատարության սովորական զինվորները ևս տեղակայվել էին՝ խոչընդոտելու ձերբակալության հրամանի իրականացումը։

Յունի իրավական թիմի մի քանի անդամներ մուտք գործեցին նրա նստավայր։ Նրանք բազմիցս վիճարկեցին ձերբակալության հրամանի իրավականությունը։ Իրավաբանները պնդեցին, որ այդ հրամանը չի կարող իրականացվել նախագահական նստավայրում։ Նրանք վկայակոչեցին օրենքներ, որոնք պաշտպանում են ռազմական գաղտնիքներ պարունակող վայրերը՝ առանց համապատասխան համաձայնության խուզարկություններից։ Նրանք նաև հարցականի տակ դրեցին CIO-ի իրավասությունը

Մեդիայի հաղորդումների համաձայն, քննիչները բախվեցին մոտ 200 նախագահական անձնակազմից կազմված «մարդկային պատի»։ Նրանք հանդիպեցին «բազմաթիվ մանր և խոշոր բախումների» իրենց գործողության ընթացքում։

Մոտ վեց ժամ տևած դիմակայությունից հետո CIO-ն դադարեցրեց գործողությունը։ Իշխանությունները հայտարարեցին. «Մենք որոշեցինք, որ ձերբակալության հրամանի կատարումը գործնականում անհնար կլինի շարունակական դիմադրության պատճառով։ Մենք դադարեցրեցինք գործողությունը՝ անձնակազմի անվտանգության համար անհանգստանալու պատճառով»։

Հունվարի 4-ին քննիչները դիմեցին ժամանակավոր նախագահ Չհոյ Սանգ-Մոկին թույլ տալ ձերբակալել Յունին։

Հունվարի 9-ին հաղորդվեց, որ Ազգային հետաքննությունների գլխավոր վարչությունը կկազմի 1,000 ոստիկաներով խումբ՝ հաջորդ ձերբակալության փորձի համար։

Հունվարի 10-ին նախագահական անվտանգության ծառայության ղեկավար Պակ Ջոնգ Ջունը հրաժարական տվեց։ Նրան հարցաքննության էին կանչել Ազգային ոստիկանության գործակալության Ազգային հետաքննությունների գլխավոր վարչություն։ Նա մեղադրվում էր  նախագահին ձերբակալելու խոչընդոտման մեջ։

### Առաջին ձերբակալության փորձի արձագանքները
Կիմ Բյոնգ Ջուն մեղադրեց Նախագահական անվտանգության ծառայությանը՝ Յուն Սոկ Յոլի ձերբակալությունը խոչընդոտելու համար՝ հայտարարելով, որ նրանք մասնակցել են «երկրորդ ապստամբությանը»։

Առաջին ձերբակալության փորձի ընթացքում, բանակի հրամանատար Պարկ Ան Սուն, ով Յունի դեկտեմբերի ռազմական դրության ժամանակ ծառայել էր որպես ռազմական դրության հրամանատար, ինչպես նաև զինվորական պաշտոնյա Կվակ Ջոնգ Գյունը, մեղադրվեցին ապստամբության մեղադրանքներով։

PPP-ի ժամանակավոր ղեկավար Կվոն Յոնգ Սեն աջակցեց ձերբակալության փորձի կասեցմանը և հանդես եկավ հայտարարությամբ, որ առաջարկում էր շարունակել հետաքննությունը առանց Յունին կալանավորելու։

Հյուսիսային Կորեայի պետական մամուլը Հարավային Կորեան բնութագրեց որպես քաղաքականապես կաթվածահար վիճակում «քաոսի» մեջ գտնվող երկիր։ Ռոդոնգ Սինմուն թերթը հրապարակեց մեկնաբանություն՝ անդրադառնալով «նախադեպը չունեցող մեղադրանքին» և դրան հաջորդած քաղաքական ճգնաժամին։ Հյուսիսային Կորեայի մամուլը հարավկորեական ինստիտուտներին անվանեց ԱՄՆ-ի «տիկնիկներ»։

## Երկրորդ ձերբակալության փորձ
Հունվարի 15-ի վաղ առավոտյան CIO-ն, ոստիկանության աջակցությամբ, կատարեց Յուն Սոկ Յոլի ձերբակալության երկրորդ փորձը։ Ազգային ոստիկանության գործակալությունը հայտարարեց, որ ձերբակալության հրամանը կատարելու համար կազմավորել է մոտ 1,000 անձանցից բաղկացած խումբ՝ հավաքագրված մի քանի շրջաններից։ Նրանց թվում էին Սեուլի Մետրոպոլիտեն ոստիկանության գործակալության 301 հետաքննիչներ, Կյոնգիի հարավային նահանգային ոստիկանության գործակալության 270 անդամներ՝ հակակոռուպցիոն, շարժական քրեական և թմրամիջոցների հանցագործությունների հետաքննության ստորաբաժանումներից, ինչպես նաև Կյոնգիի հյուսիսային նահանգային ոստիկանության և Ինչխոնի տարածաշրջանային ստորաբաժանումների անդամներ։

Խումբը բաժանված էր երեք մասի՝ մուտքի խումբ, որը պատասխանատու էր ֆիզիկական պատնեշները հեռացնելու և նախագահական նստավայրի մուտքը ապահովելու համար, ձերբակալության խումբ, որը պետք է ձերբակալեր նախագահ Յունին, նախագահի անվտանգության ծառայության (ՊԱԾ) ղեկավարի տեղակալ Կիմ Սոնգ Հոյին և դիմադրող անվտանգության գործակալներին, և ուղեկցող խումբ, որը պատասխանատու էր ձերբակալված անձանց անվտանգ տեղափոխման համար։ Ձերբակալված անվտանգության անձնակազմի համար մի քանի պահման վայրեր էին նախապատրաստված ոստիկանության բաժանմունքներում։ Գործողությունը նախատեսվում էր սկսել հունվարի 15-ին՝ տեղական ժամանակով 5:00-ին, և երկարաձգվել մինչև հունվարի 17-ը։ Պատնեշները հեռացնելու համար նախատեսվում էր օգտագործել մեխանիկական սարքավորումներ, ինչպիսիք են կռունկներն ու բեռնատարները, ինչպես նաև հակահարձակումների ոստիկանություն՝ ամբոխի հսկողության համար։ Կիրառվում էին հոգեբանական ճնշման մեթոդներ, այդ թվում՝ բարձրախոսներով հայտարարություններ, որոնք առաջարկում էին զիջողականության գնալ անվտանգության անձնակազմին։

Հունվարի 14-ին նախագահական նստավայրի արտաքին տարածքը պահպանող ռազմական ստորաբաժանումը հաստատեց հակակոռուպցիոն պաշտոնյաների և ոստիկանության մուտքը՝ Յունին ձերբակալելու նպատակով։ Նախագահական անվտանգության ծառայությունը մերժեց այդ հաստատումը՝ հայտարարելով, որ ստորաբաժանումն իրավասու չէր թույլատրել մուտքը առանց ծառայության հիմնական հաստատման։

Հունվարի 15-ին՝ ժամը 4:20-ին, CIO-ի պաշտոնյաները ժամանեցին Յունի նստավայր։ Ոստիկանության գիծը մոտեցավ նստավայրին՝ զգուշացնելով, որ ձերբակալության գործողությունը խոչընդոտող անձինք կձերբակալվեն։ Նախագահական նստավայրի դիմաց ՊԱԾ-ը տեղադրել էր վեց շերտ ֆիզիկական պատնեշներ։ Մարդկային շղթա կազմեցին մոտ 30 անդամներ «Ժողովրդական ուժ» կուսակցությունից, ինչպես նաև փաստաբաններ Յուն Գապ Գյունն ու Կիմ Հոնգ Իլը՝ մուտքը կանխելու համար։ Յուն Գապ Գյունը գործողությունը անվանեց «անօրինական» և «ներքին ապստամբություն»։

ՊԱԾ-ի ղեկավարի տեղակալ Կիմ Սոնգ Հոյի ռադիոկապը մյուս անվտանգության ծառայողների հետ անջատվեց։ Որոշ աշխատակիցներ օգտագործեցին սանդուղքներ՝ պատնեշի համար տեղադրված ավտոբուսները հաղթահարելու համար։ Նրանք օգտագործեցին նաև մետաղալարերը կտրող գործիքներ՝ փշալար պատնեշները հաղթահարելու համար։ Որոշ ոստիկաններ բարձրացան պատերով և օգտագործեցին հարևան զբոսանքային արահետները՝ համալիրի հետևի մուտքից ներթափանցելու համար։

### Ձերբակալություն
Ժամը 10:33-ին Հասարակական դատախազության ծառայությունը հայտարարեց նախագահ Յունի ձերբակալման մասին։ Ձերբակալությունից անմիջապես առաջ Յունը հրապարակեց երեք րոպեանոց տեսաուղերձ, որտեղ նշեց, որ  կհամագործակցի հետաքննող մարմինների որպեսզի կանխի անցանկալի արյունահեղությունը, նշելով, որ ականատես է եղել, թե ինչպես են իշխանությունները «ներխուժել» իր բնակության վայրի անվտանգ սահմաններ։ Նա պնդեց, որ իր ձերբակալության հրամանը իրավաբանորեն անվավեր է և հայտարարեց, որ Հարավային Կորեայում օրենքի գերակայությունը «ամբողջովին կործանվել է»։

Յունի իրավաբանական թիմը  առարկություն ներկայացրեց դատարան՝ պահանջելով մերժել ձերբակալության և խուզարկության հրամանի կատարումը, սակայն այն մերժվեց հունվարի 5-ին։ Դատարանի վարչական գրասենյակի ղեկավարը հրապարակավ հայտարարեց, որ դատարանների հիմնական տեսակետը այն է, որ ձերբակալությունը եղել է օրինական։

### Հետագա իրադարձություններ
Դեմոկրատական ​​կուսակցության խմբակցության առաջնորդ Պարկ Չան Դաեն երկրորդ ձերբակալության հաջողված փորձը նկարագրեց որպես Հարավային Կորեան ժողովրդավարության և սահմանադրական կարգի վերադարձնելու «առաջին քայլ»,ավելացնելով, որ «արդարությունը Հարավային Կորեայում դեռ կա»։

Ձերբակալությունից և հարցաքննությունից հետո իշխանությունները նախատեսում էին Յունին պահել Սեուլի կալանավայրում, որը գտնվում է Գյոնգգի գավառի Ուիվանգ քաղաքում՝ Կոռուպցիայի քննության գրասենյակի մոտակայքում։ Հարավային Կորեայի օրենքների համաձայն՝ իշխանությունները ունեին 48 ժամ՝ կալանքի հրաման ապահովելու համար, հակառակ դեպքում Յունին պետք է ազատ արձակեին։

Հարցաքննությունը սկսվեց ժամը 11:00-ին Գվաչոնի կառավարական համալիրում, որտեղ Յունին հարցաքննում էին իր փաստաբանի՝ Յուն Գապ Գունի ներկայությամբ։ Անվտանգության ծառայության աշխատակիցները տեղակայված էին Կոռուպցիայի քննության գրասենյակի շենքում։ Հարցաքննության առաջին երկու ու կես ժամ տևողությամբ նիստը վարեց փոխդատախազ Լի Ջե Սունգը: Մեկժամյա ընդմիջումից հետո հարցաքննությունը շարունակեց գլխավոր դատախազ Լի Դաե Հվանը։ Դատախազները պատրաստել էին 200 էջանոց հարցաթերթիկ հետաքննության համար։ Սակայն հաղորդվում է, որ Յունը հրաժարվել է պատասխանել դատախազների հարցերին թե՛ բանավոր, թե՛ գրավոր։ Գործընթացը չի արձանագրվել, քանի որ Յունը հրաժարվել է համաձայնություն տալ տեսագրությանը։

Ձերբակալությունից հետո Յունի աշխատակազմը հրապարակեց «Նամակ ժողովրդին» իր ֆեյսբուքյան էջում, որը, ըստ տեղեկությունների, նա գրել էր 2025 թվականին։ Նամակը հիմնականում կենտրոնանում էր ռազմական դրություն հայտարարելու Յունի արդարացումների վրա, վարկածների վրա, որոնք առնչվում էին հնարավոր ընտրական կեղծիքներին և Հարավային Կորեայի ընտրական համակարգի թույլ կողմերին։ Նա ընդգծեց իր քաղաքական հաջողությունները և իր նվիրվածությունը լիբերալ ժողովրդավարությանը, անհատական ​​ազատություններին՝ ընդդեմ տոտալիտարիզմի և մեծամասնության բռնապետության։

Հունվարի 15-ին Յունի քրեական պաշտպանության թիմը  վերանայման հայց ներկայացրեց Սեուլի կենտրոնական շրջանային դատարան։ Սակայն հունվարի 16-ին դատարանը մերժեց հայցը։ Նույն օրը նրա թիմը ապստամբության մեղադրանք ներկայացրեց Կոռուպցիայի քննության գրասենյակի ղեկավար Օ Դոնգ Ունի, Ազգային քննության գրասենյակի ղեկավար Վու Ջոնգ Սուի և մի քանի այլ անձանց դեմ՝ Յունի ձերբակալության համար։

Հունվարի 17-ին ժամանակավոր ԱՊԾ ղեկավար Կիմ Սոնգ Հունը ձերբակալվեց՝ կասկածվելով Յունի ձերբակալությունը խոչընդոտելու մեջ։

## Ծանոթագրություններ


Կատեգորիա:2025 քաղաքականությունում
Կատեգորիա:Քաղաքական ճգնաժամեր